Yangi va qayta ishlangan meva-sabzavot mahsulotlarini eksport qiluvchi ixtisoslashtirilgan “O‘zagroeksport” tashqi savdo kompaniyasini tashkil etish to‘g‘risida

Mamlakatimizning eksport salohiyatidan yanada to‘liq va samarali foydalanish, jahon bozorlarini marketing jihatdan chuqur tadqiq qilish asosida tashqi bozorlarda xaridorgir bo‘lgan raqobatdosh yangi va qayta ishlangan meva-sabzavot mahsulotlarini eksportga yetkazib berish hajmlari va turlarini ko‘paytirish, shuningdek mahsulotlarni eksportga chiqarishning zamonaviy talablarga mos savdo-logistika infratuzilmasini jadal rivojlantirish maqsadida:
 1. O‘zbekiston Respublikasi Iqtisodiyot vazirligi, Moliya vazirligi, Tashqi iqtisodiy aloqalar, investitsiyalar va savdo vazirligi, Xususiylashtirish, monopoliyadan chiqarish va raqobatni rivojlantirish davlat qo‘mitasi, “O‘zbekoziqovqatxolding” xolding kompaniyasi, O‘zbekiston Fermyerlar kengashi va boshqa manfaatdor tuzilmalarning “O‘zbekoziqovqatxolding” XK tarkibida yangi va qayta ishlangan meva- sabzavot mahsulotlarini eksport qiluvchi aksiyadorlik jamiyati shaklidagi ixtisoslashtirilgan “O‘zagroeksport” tashqi savdo kompaniyasini tashkil etish to‘g‘risidagi takliflari qabul qilinsin.
 2. Quyidagilar ixtisoslashtirilgan “O‘zagroeksport” tashqi savdo kompaniyasi faoliyatining asosiy vazifa va yo‘nalishlari etib belgilansin:
 meva-sabzavot mahsulotlarining jahon va mintaqaviy bozorlari konyunkturasini marketing jihatdan chuqur tadqiq qilish, mamlakatimizning yangi va qayta ishlangan meva-sabzavot mahsulotlari eksportga chiqarilishini ta’minlash, ularni sotish uchun yangi bozorlarni izlash va o‘zlashtirish;
 O‘zbekistonda yetishtiriladigan o‘ziga xos sabzavot, meva, uzum va poliz mahsulotlariga tashqi bozorlardagi talab va takliflarni tizimli asosda o‘rganish va shuning asosida ushbu ekinlarni joylashtirish hamda fermer va dehqon xo‘jaliklari tomonidan yetishtirish, tayyor raqobatdosh mahsulotlar ishlab chiqarishni kengaytirish bo‘yicha takliflar ishlab chiqish;
 ishonchli xorijiy xaridorlar bilan doimiy aloqa o‘rnatish, yangi va qayta ishlangan meva-sabzavot eksport qilish bo‘yicha ular bilan uzoq muddatli va qisqa muddatli shartnomalar tuzish;
 O‘zbekiston Respublikasida har yili Xalqaro meva-sabzavot yarmarkasini eksport shartnomalari tuzilgan holda o‘tkazilishini tashkillashtirish hamda tomonlarning shartnomaviy majburiyatlari to‘liq va o‘z vaqtida bajarilishini ta’minlash;
 xorijiy investorlarning keng ko‘lamli ishtirokida kompaniyaga kiruvchi korxona va tashkilotlarning moddiy-texnika bazasini rivojlantirish va mustahkamlash, meva-sabzavot mahsulotlarini eksport qilish uchun maxsus sabzavot omborlari va sovutish qurilmalarini barpo etish, rekonstruksiya qilish va modernizatsiyalash, ilg‘or xorijiy texnologiyalar va dizayndan foydalangan holda zamonaviy tara-qadoqlash mahsulotlari ishlab chiqarishni tashkil qilish;
 yetishtirilgan yangi va qayta ishlangan meva-sabzavot mahsulotlarini eksportga chiqarish bo‘yicha zamonaviy logistika tizimini keng joriy etish, mahsulotni xalqaro talablar va standartlarga mos keladigan holda saralash, kalibrlash va qadoqlash yo‘li bilan eksportga chiqarishdan oldin tayyorlashni tashkillashtirish;
 meva-sabzavot mahsulotlarini eksportga chiqarishning zamonaviy usullarini egallagan hamda ushbu mahsulotga bo‘lgan talabni va sotish bozorlarini o‘rganishga ixtisoslashgan menejer hamda mutaxassislarni tanlash va tarbiyalashni ta’minlash.
 3. “O‘zulgurjisavdoinvest” uyushmasi va “O‘ztadbirkoreksport” AJ muassislarining:
 1-ilovaga* muvofiq savdo-xarid bazalari, sovutish omborlari va savdo uylarini “O‘zulgurjisavdoinvest” uyushmasi tarkibidan;
 2-ilovaga* muvofiq savdo-xarid bazalari va sovutish omborlarini “O‘ztadbirkoreksport” AJ tarkibidan “O‘zagroeksport” kompaniyasi tarkibiga o‘tkazish to‘g‘risidagi takliflariga rozilik berilsin.
 4. “O‘zagroeksport” kompaniyasi tarkibiga kiruvchi tashkilotlar ro‘yxati 5-ilovaga muvofiq ma’qullansin.
 5. O‘zbekiston Respublikasi Vazirlar Mahkamasi (Sh.M. Mirziyoyev) “O‘zbekoziqovqatxolding” xolding kompaniyasi bilan birgalikda bir oy muddatda puxta tanlov asosida “O‘zagroeksport” kompaniyasining ijro etuvchi apparatini tasdiqlangan tuzilma va shtat jadvaliga muvofiq zamonaviy menejment va marketing usullarini egallagan yuqori malakali mutaxassislar bilan butlasin.
 7. O‘zi ishlab chiqargan mahsulotni eksport qiluvchi korxonalar uchun qonun hujjatlarida nazarda tutilgan soliq imtiyozlari va yengilliklari “O‘zagroeksport” kompaniyasiga hamda uning tarkibiga kirgan yangi va qayta ishlangan meva-sabzavot mahsulotlarini eksport qiluvchi korxona va tashkilotlarga tatbiq qilinsin.
 8. “O‘zbekoziqovqatxolding” xolding kompaniyasi, O‘zbekiston Respublikasining Xususiylashtirish, monopoliyadan chiqarish va raqobatni rivojlantirish davlat qo‘mitasi va Adliya vazirligi bir oy muddatda:
 “O‘zagroeksport” kompaniyasining ustav jamg‘armasini uning tarkibiga kiruvchi korxona va tashkilotlar, shuningdek davlatning ishtirokida yangidan tashkil etilayotgan korxona va tashkilotlarning ustav jamg‘armalaridagi davlat aktivlari va aksiyalari paketlari (ulushlari)ning balans (nominal) qiymati hisobidan shakllantirish chora-tadbirlari amalga oshirilishini ta’minlasinlar;
 “O‘zagroeksport” kompaniyasi muassislarining umumiy yig‘ilishini o‘tkazsinlar, uning Ustavi va boshqa ta’sis hujjatlarini belgilangan tartibda tasdiqlasinlar, ularni davlat ro‘yxatidan o‘tkazishni ta’minlasinlar, kuzatuv kengashi va taftish komissiyasini tashkil etsinlar.
 “O‘zagroeksport” kompaniyasiga “O‘zbekoziqovqatxolding” xolding kompaniyasi bilan kelishilgan holda olingan mablag‘larni kompaniyaning moddiy-texnika bazasini rivojlantirish bo‘yicha investitsiya loyihalarini amalga oshirishga yo‘naltirish sharti bilan qo‘shimcha aksiyalar chiqarishga ruxsat berilsin.
 “O‘zagroeksport” kompaniyasi emission qimmatli qog‘ozlar chiqarilishini davlat ro‘yxatiga olish uchun hamda qimmatli qog‘ozlar chiqarilishi to‘g‘risidagi hujjatlarni ko‘rib chiqish uchun yig‘imlar to‘lashdan ozod qilinsin.
 9. “O‘zagroeksport” kompaniyasining ijro etuvchi apparati Toshkent shahri, Beruniy ko‘chasi, 41-uyga joylashtirilsin.
 10. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi “O‘zagroeksport” kompaniyasini zarur aloqa, shu jumladan hukumat aloqa vositalari bilan ta’minlashga ko‘maklashsin.
 12. Mazkur qarorning ijrosini nazorat qilish O‘zbekiston Respublikasining Bosh vaziri Sh. Mirziyoyev zimmasiga yuklansin.